钦定古今图书集成/理学汇编/学行典/第137卷 > 朱子全书 > 《答陈同甫》
## 钦定古今图书集成/理学汇编/学行典/第137卷 > 朱子全书 > 《答陈同甫》

逢时报主，深悉雅志，此在高明必已有定论，非他人
所得预。然所谓“不能自为时”者，则又非区区所敢闻
也。但愿老兄毋出于先圣规矩准绳之外，而用力于
四端之微，以求乎兖公之所乐。如其所以告于巍巍
当坐之时之心，则其行止忤合，付之时命，有不足言
矣。就其不遇，独善其身，以明大义于天下，使天下之
学者皆知吾道之正而守之，以待上之使令，是乃所
以报不报之恩者，亦岂必进为而抚世哉？佛者之言
曰：“将此身心奉尘刹。”是则名为报佛恩。而杜子美亦
云：“四邻耒耜出，何必我家操。”此言皆有味也。

又

须是“先得吾身好，党类亦好”，方能得吾君好，天下国
家好。而所谓好者，又有虚实、大小、久近之不同。若自
吾身之好而推之，则凡所谓好者，皆实皆大，而又久
远。若不自吾身推之，则弥缝掩覆，虽可以苟合于一
时，而凡所谓好者，皆为他日不可之病根矣。盖修身
事君，初无二事，不可作两般看。